smcproject/ml-wiki-sentences huggingface dataset:
ശനിയുടെ മധ്യരേഖയിൽ നിന്നും 6,630 കിലോമീറ്റർ ഉയരം മുതൽ 120,700 കിലോമീറ്റർ ഉയരം വരെ ശരാശരി 20 മീറ്റർ കനത്തോടുകൂടി ഇവ കിടക്കുന്നു, ഇവയുടെ ഘടകങ്ങളിൽ 93 ശതമാനവും ജലഹിമമാണ്, ചെറിയ അളവിൽ തോലിനും (tholin) ഏതാണ്ട് ഏഴ് ശതമാനത്തോളം അനിയത കാർബണും അടങ്ങിയിരിക്കുന്നു.
ചെറിയ പൊടിപടലങ്ങളുടെ വലിപ്പം മുതൽ ചെറുവാഹനങ്ങളുടെ വലിപ്പം വരേയുള്ള ഘടകങ്ങൾ ഈ വളയങ്ങളിലുണ്ട്.
ഈ വളയങ്ങൾ രൂപീകരണത്തെപ്പറ്റി രണ്ട് സിദ്ധാന്തങ്ങൾ നിലവിലുണ്ട്.
ആദ്യ സിദ്ധാന്തമനുസരിച്ച് ഈ വളയങ്ങൾ ശനിയുടെ തകർന്ന ഉപഗ്രഹാവശിഷ്ടങ്ങളിൽ നിന്നും ഉണ്ടായതാണ്.
ശനി രൂപപ്പെട്ട നെബുലയിലെ ബാക്കിയുള്ള ഭാഗത്തിൽ നിന്നും രൂപം കൊണ്ടതാണ് ഈ വളയങ്ങളെന്നാണ് രണ്ടാമത്തെ സിദ്ധാന്തം ഉന്നയിക്കുന്നത്.
ഉപഗ്രഹമായ എൻസെലാഡസിലെ ഹിമ അഗ്നിപർവ്വതങ്ങളിൽ നിന്നും വരുന്നവയാണ് മധ്യവലയങ്ങളിൽ കാണപ്പെടുന്ന ഹിമകണങ്ങൾ.
പ്രധാന വളയങ്ങൾ കഴിഞ്ഞ് 12 ദശലക്ഷം കിലോമീറ്റർ മുതൽ വ്യാപിച്ചു കിടക്കുന്ന സ്പാർസ് ഫോബ് വളയമാണ്, ഉപഗ്രഹമായ ഫോബിനെ പോലെ മറ്റ് വളയങ്ങളോട് 27 ഡിഗ്രി ചെരിഞ്ഞ് പശ്ചാത്ഗതിയിലാണ് ഇതിന്റെ ചലനം.
ഉപഗ്രഹങ്ങൾ A montage of Saturn and its principal moons ( Dione , Tethys , Mimas , Enceladus , Rhea and Titan ; Iapetus not shown).
This famous image was created from photographs taken in November 1980 by the Voyager 1 spacecraft.
കുറഞ്ഞത് 62 ഉപഗ്രഹങ്ങളെങ്കിലും ശനിക്കുണ്ട്.
ടൈറ്റനാണ് ഏറ്റവും വലിയ ഉപഗ്രഹം, ശനിക്കുചുറ്റിലുമുള്ള എല്ലാ ഉപഗ്രഹങ്ങളുടേയും വളയങ്ങളുടേയും മൊത്തം പിണ്ഡത്തിന്റെ 90 ശതമാനവും ടൈറ്റനിലാണ്.
രണ്ടാമത്തെ വലിയ ഉപഗ്രഹം റിയ (Rhea) ആണ്, ഇതിന് സ്വന്തമായി നേരിയ വളയവ്യവസ്ഥയുണ്ടായിരിക്കാൻ സാധ്യതയുണ്ട്.
മറ്റ് ഉപഗ്രഹങ്ങളിൽ കൂടുതലും വളരെ ചെറുതാണ്: 34 എണ്ണത്തിന്റെ വ്യാസം 10 കിലോമീറ്ററിൽ താഴെയുള്ളവയും, 14 എണ്ണത്തിന്റെ വ്യാസം 50 കിലോമീറ്ററിൽ താഴെയുള്ളവയുമാണ്.
ഉപഗ്രഹങ്ങളിൽ ഭൂരിഭാഗമെണ്ണത്തിനും ഗ്രീക്ക് ഐതിഹ്യത്തിലെ ടൈറ്റനുകളുടെ പേരുകളാണ് നൽകിയിരിക്കുന്നത്.
2013 ജൂൺ 6൹ IAA-CSIC (Instituto de Astrofísica de Andalucía) ലെ ശാസ്ത്രജ്ഞർ ടൈറ്റന്റെ അന്തരീക്ഷത്തിന്റെ മേൽപാളിയിൽ പോളിസൈക്ലിക് അരോമാറ്റി ഹൈഡ്രോകാർബ്ബണിന്റെ സാന്നിദ്ധ്യമുള്ളതായി കണ്ടെത്തി.
എൻസിലാഡസ് എന്ന ഉപഗ്രഹത്തിൽ ഏകകോശജീവികൾ ഉണ്ടാകാനുള്ള സാദ്ധ്യതയുണ്ട്.
ഭൂമിയിലെ സമുദ്രത്തിനോടു സമാനമായ ജലശേഖരം എൻസിലാഡസിൽ ഉണ്ട് എന്നത് ഇതിന്റ് സൂചനയായി കാണാം.
ചരിത്രവും പര്യവേഷണവും
ശനിയുടെ നിരീക്ഷണ ചരിത്രത്തെ മൂന്ന് ഘട്ടങ്ങളാക്കി തിരിക്കാം.
പുരാതന കാലത്ത് മറ്റ് നിരീക്ഷണ ഉപകരണങ്ങൾ കണ്ടെത്തുന്നതിനു മുൻപ് നഗ്നനേത്രങ്ങൾ കൊണ്ട് നടത്തിയ നിരീക്ഷണങ്ങളാണ് ആദ്യത്തേത്.
17 നൂറ്റാണ്ട് മുതൽ ദൂരദർശിനികളിൽ കൂടിയുള്ള നിരീക്ഷണങ്ങൾ തുടങ്ങി.
പേടകങ്ങളുപയോഗിച്ച് പരിക്രമണം നടത്തിയോ സമീപ പറക്കലുകൾ നടത്തിയോ ഉള്ള നിരീക്ഷണമാണ് പിന്നെയുള്ളത്.
ഇരുപത്തൊന്നാം നൂറ്റാണ്ടിലും ഭൂമിയിൽ നിന്നുമായും, കാസ്സിനി ഓർബിറ്ററിൽ നിന്നുമായും നിരീക്ഷണങ്ങൾ തുടരുന്നു.
പുരാതന നിരീക്ഷണങ്ങൾ
പുരാതന കാലം മുതലേ ശനിയെ മനുഷ്യൻ നിരീക്ഷിച്ചിരുന്നു.
പുരതനകാലത്ത് സൗരയൂഥത്തിലെ അറിയപ്പെടുന്ന അഞ്ച് ഗ്രഹങ്ങളിൽ ഏറ്റവും ദൂരെയുള്ളത് ഇതായിരുന്നു, പല ഐതിഹ്യങ്ങളിലും ശനിക്ക് വിശേഷ സ്ഥാനമുണ്ട്.
ബാബിലോണിലെ വാനനിരീക്ഷകർ ശനിയെ ശാസ്ത്രീയമായി നിരീക്ഷിക്കുകയും അതിന്റെ ചലനങ്ങൾ രേഖപ്പെടുത്തി വയ്ക്കുകയും ചെയ്തു.
പുരാതന റോമൻ ഐതിഹ്യത്തിലെ സാറ്റണസ് ദേവന്റെ പേരാണ് പാശ്ചാത്യർ ഗ്രഹത്തിന് നൽകിയിരിക്കുന്നത്, കൃഷിയുടേയും കൊയ്ത്തിന്റേയും ദേവനായിരുന്നു അത്.
ഗ്രീക്കുകാരുടെ ക്രോണസ്സിനു തുല്യമായി റോമക്കാർ കരുതിയ ദൈവമാണ് സാറ്റണസ്.
ഗ്രീക്കുകാർ ഏറ്റവും അകലെയുള്ള ഗ്രഹത്തിന് ക്രോണസ്സിന്റെ പേര് ചാർത്തിയിരുന്നു, റോമക്കാർ അത് പിന്തുടരുകയായിരുന്നു.
അലക്സ്സാണ്ട്രിയയിൽ ജീവിക്കുകയായിരുന്ന ഗ്രീക്ക് ചിന്തകൻ ടോളമി ശനിയുടെ വിയുതി ദർശിക്കുകയുണ്ടായി, അതുവഴി അതിന്റെ പരിക്രമണത്തെ കുറിച്ചുള്ള ആദ്യവിവരങ്ങൾ ലഭിച്ചു.
ഹിന്ദു ജ്യോതിഷത്തിൽ നവഗ്രഹങ്ങൾ എന്നറിയപ്പെടുന്ന ഒൻപത് ജ്യോതിഷ വസ്തുക്കളുണ്ട്.
അതിൽ ശനിയുമുണ്ട്, എല്ലാവരേയും അവരുടെ ജീവിതത്തിലെ പ്രവർത്തനങ്ങളുടെ അടിസ്ഥാനത്തിൽ ന്യായവിധി നടപ്പാകുന്നത് ശനിയാണ്.
അഞ്ചാം നൂറ്റാണ്ടിലെ ഇന്ത്യൻ ജ്യോതിശാസ്ത്ര ഗ്രഹന്ഥമായ സൂര്യ സിദ്ധാന്തത്തിൽ ശനിയുടെ വ്യാസം 73,882 മൈലാണെന്ന് പറയുന്നുണ്ട്, ഇതിന് നിലവിൽ അറിയുന്ന വ്യാസവുമായി ഒരു ശതമാനത്തിന്റെ വ്യത്യാസമേ ഉള്ളൂ.
പുരാതന ചൈനക്കാരും ജപ്പാൻ‌കാരും ഗ്രഹത്തെ ഭൂമി നക്ഷത്രം (土星) എന്നാണ് വിശേഷിപ്പിച്ചത്.
പ്രകൃതിയിലെ വസ്തുക്കളെ പഞ്ചമൂലകങ്ങളായി തിരിച്ചിരുന്നതിന്റെ അടിസ്ഥാനത്തിലായിരുന്നു അത്.
പുരാതന ഹീബ്രുവിൽ ശനിയെ 'ശബ്ബതൈ' എന്നാണ് വിളിച്ചിരുന്നത്.
അതിന്റെ മാലാഖയായിരുന്നു കാസ്സിയേൽ.
അതിന്റെ യുക്തിയുടെ ആത്മാവാണ് ഏജിയെൽ (layga) അതിന്റെ ദുരാത്മാ വശമാണ് സെയ്സെൽ (lzaz).
അറബിയിൽ നിന്നും വന്ന് 'സുഹ്ൽ' (زحل) എന്ന പേരിലാണ് ഒട്ടോമൻ തുർക്കി, ഉർദു, മലായ് എന്നിവയിൽ ശനി അറിയപ്പെടുന്നത്.
പതിനേഴാം നൂറ്റാണ്ട് മുതൽ പത്തൊൻപതാം നൂറ്റാണ്ടുവരേയുള്ള യൂറോപ്യൻ നിരീക്ഷണങ്ങൾ
ശനിയുടെ വളയങ്ങൾ വീക്ഷിക്കാൻ കുറഞ്ഞത് 15 മില്ലീമീറ്ററെങ്കിലും വ്യാസമുള്ള ദൂരദർശിനി ആവശ്യമായതിനാൽ തന്നെ 1610 ൽ ഗലീലിയോ ആദ്യമായി വീക്ഷിക്കുന്നത് വരെ അവയെ പറ്റി അറിവില്ലായിരുന്നു.
ശനിയുടെ വശങ്ങളിലുള്ള രണ്ട് ഉപഗ്രഹങ്ങളെന്നായിരുന്നു ഗലീലിയോ വിചാരിച്ചത്.
ക്രിസ്റ്റ്യൻ ഹ്യൂഗൻസ് കൂടുതൽ വലിപ്പമുള്ള ദൂരദർശിനി ഉപയോഗിച്ച് നിരീക്ഷച്ചതിലൂടെയായിരുന്നു അവയുടെ യഥാർത്ഥ്യം വെളിപ്പെട്ടത്.
ശനിയുടെ ഉപഗ്രഹമായ ടൈറ്റനേയും ഹ്യൂഗൻസ് കണ്ടെത്തുകയുണ്ടായി.
കുറച്ച് കാലങ്ങൾക്ക് ശേഷം ഗിയോവന്നി ഡൊമെനിക്കോ കാസ്സിനി നാല് ഉപഗ്രഹങ്ങളെ കൂടി കണ്ടെത്തി, ഇയാപെറ്റസ്, റിയ, ടെതിസ്, ഡയോൺ എന്നിവയായിരുന്നു അവ.
1675 ൽ കാസ്സിനി ഒരു വിടവ് കണ്ടെത്തുകയുണ്ടായി, കാസ്സിനി ഡിവിഷൻ എന്ന പേരിലാണതറിയപ്പെടുന്നത്.
1789 ൽ വില്യം ഹെർഷെൽ മറ്റ് രണ്ട് ഉപഗ്രഹങ്ങളെ കൂടി കണ്ടെത്തുന്നത് വരെ പ്രധാനപ്പെട്ട കണ്ടെത്തലുകളൊന്നുമുണ്ടായില്ല.
അനിയത രൂപമുള്ളതും ടൈറ്റനുമായി പരിക്രമണ അനുരണനത്തിലുള്ളതുമായ ഹൈപേരിയൺ (Hyperion) എന്ന ഉപഗ്രഹത്തെ 1848 ൽ ബ്രിട്ടീഷ് സംഘം കണ്ടെത്തി.
1899 ൽ വില്യം ഹെന്രി പിക്കറിങ്ങ് ഫോബ് (Phoebe) യെ കണ്ടെത്തി, അനിയതവും മറ്റ് വലിയ ഉപഗ്രഹങ്ങളെ പോലെയല്ലാത്ത പൊരുത്തമില്ലാത്ത കറക്കം കാഴ്ച വെക്കുന്നതുമാണ് ഈ ഉപഗ്രഹം.
ഈ തരത്തിൽ ആദ്യമായി കണ്ടെത്തുന്ന ഉപഗ്രഹമാണ് ഫോബ്, പശ്ചാത്ഗതിയിലുള്ള പരിക്രമണം (}retrograde orbit) പൂർത്തിയാക്കാൻ ഒരു വർഷത്തിൽ കൂടുതലെടുക്കുന്നു.
ഇരുപതാം നൂറ്റാണ്ടിന്റെ ആദ്യകാലത്ത് നടത്തിയ ഗവേഷണങ്ങളുടെ ഫലമായി 1944 ൽ ടൈറ്റന് കട്ടിയുള്ള ഒരു അന്തരീക്ഷമുണ്ടെന്ന കാര്യം കണ്ടെത്തി, സൗരയൂഥത്തിലെ മറ്റ് ഉപഗ്രഹങ്ങൾക്കൊന്നുമില്ലാത്ത സവിശേഷതയാണിത്.
ആധുനിക പേടക ദൗത്യങ്ങൾ പയനിയർ 11 ന്റെ സമീപനം
ആദ്യമായി ശനിയെ സന്ദർശിച്ച ബഹിരാകാശവാഹനം പയനിയർ 11 ആണ്, 1979 സെപ്റ്റംബറിലാണ് ഇത്.
ഗ്രഹത്തിന്റെ മേഘങ്ങളുടെ മുകൽതട്ടിൽ നിന്നും 20,000 കിലോമീറ്റർ അകലെയായിരുന്നു പേടകം.
ഗ്രഹത്തിന്റേയും അതിന്റെ ഏതാനും ഉപഗ്രഹങ്ങളുടേയും കുറഞ്ഞ റെസല്യൂഷനിലുള്ള ചിത്രങ്ങൾ പകർത്തുകയുണ്ടായി, ഉപരിതല സവിശേഷതകൾ പ്രകടമാകുംതക്കവണ്ണം വ്യക്തത ചിത്രങ്ങൾക്കുണ്ടായിരുന്നില്ല.
വലയങ്ങളെക്കുറിച്ചും പേടകം പഠനം നടത്തി; നേരിയ F-വലയത്തെ കുറിച്ചുള്ള വിവരങ്ങളും, വലയങ്ങൾക്കിടയിൽ കാണുന്ന ഇരുണ്ട വിടവിലൂടെ സൂര്യന്റെ ദിശയിലേക്ക് നോക്കുമ്പോൾ തിളക്കത്തോടെ കാണുന്നതിനാൽ അവ ശൂന്യമല്ലെന്ന വിവരവും നൽകി.
ടൈറ്റന്റെ താപനിലയും പയനിയർ 11 കണക്കാക്കുകയുണ്ടായി.
14.90 W/m^2 സൗരപ്രസരണം (Solar Irradiance) മാത്രമേ ലഭിക്കുന്നുള്ളൂ എന്നതിനാൽ പയനിയർ പകർത്തിയ ശനിയുടെ ചിത്രങ്ങൾ കാര്യമായി വ്യക്തത കുറഞ്ഞവയായിരുന്നു, ഇതേ സമയം വ്യാഴത്തിന് ലഭിക്കുന്നത് 400 W/m^2 സൗരപ്രസരണമാണ്.
ശേഷം സംഭവിച്ച ദൗത്യങ്ങളിൽ ഛായാഗ്രാഹി സാങ്കേതികവിദ്യ മെച്ചപ്പെടുകയായിരുന്നു.
വോയേജർ
1980 നവംബർ മാസത്തിൽ വോയെജർ 1 ശനിയുടെ സമീപത്തു കൂടി കടന്നു പോയി.
ശനിയുടെയും അതിന്റെ വലയങ്ങളുടെയും ഉപഗ്രഹങ്ങളുടെയും കൂടുതൽ വ്യക്തതയുള്ള ചിത്രങ്ങൾ അത് ഭൂമിയിലേക്കയച്ചു.
ടൈറ്റാന്റെ വളരെ സമീപത്തു കൂടി കടന്നു പോവുകയും അതിന്റെ അന്തരീക്ഷത്തെ കുറിച്ച് കൂടുതൽ വിവരങ്ങൾ ലഭ്യമാക്കുകയും ചെയ്തു.
അതോടൊപ്പം ഇതിന്റെ പ്രതലം ദൃശ്യപ്രകാശത്തിന് അപ്രാപ്യമാണെന്നു മനസ്സിലക്കാനും സാധിച്ചു.
അതുകൊണ്ടുതന്നെ ഉപരിതലത്തെ കുറിച്ചുള്ള വിവരങ്ങളൊന്നും ലഭ്യമായില്ല.
ഒരുവർഷത്തിനു ശേഷം 1981 ആഗസ്റ്റിൽ വോയെജർ 2 കൂടുതൽ നിരീക്ഷണങ്ങൾക്കായി ശനിയുടെ സമീപത്തെത്തി.
ശനിയുടെ ഉപഗ്രഹങ്ങളുടെ കൂടുതൽ ചിത്രങ്ങൾ വോയെജർ 2ൽ നിന്നും ലഭ്യമയി.
ദൗർഭഗ്യവശാൽ ഇതിന്റെ കാമറാ പ്ലാറ്റ്ഫോം രണ്ടു ദിവസത്തേക്കു നിശ്ചലമായി.
അതുകൊണ്ട് മുൻകൂട്ടി തീരുമാനിച്ചിരുന്ന പല ചിത്രങ്ങളും എടുക്കാൻ സാധിച്ചില്ല.
കാസ്സിനി-ഹ്യൂജെൻസ് പേടകം കാസ്സിനി ബഹിരാകാശപേടകം എടുത്ത ചിത്രം
2004 ജൂലൈ ഒന്നിന് കാസ്സിനി-ഹ്യൂജെൻസ് പേടകം ശനിയുടെ ഭ്രമണപഥത്തിൽ പ്രവേശിച്ചു.
ഇതിനു മുമ്പുതന്നെ ശനിയെയും അതിന്റെ ഉപഗ്രഹ-വലയവ്യവസ്ഥയെയും കുറിച്ച് വിശദമായി പഠിച്ചിരുന്നു.
2004ൽ തന്നെ ശനിയുടെ ഒരു ഉപഗ്രഹമായ ഫീബി (Phoebe)യുടെ സമീപത്തു കൂടി പോവുകയും ഉയർന്ന റസലൂഷനിലുള്ള ചിത്രങ്ങൾ ഭൂമിയിലേക്കയക്കുകയും ചെയ്തിരുന്നു.
ഹ്യൂജെൻസ് പേടകം 2004 ഡിസംബർ 25ന് കസ്സിനിയിൽ നിന്നു വേർപെട്ട് ടൈറ്റാനിലേക്ക് താഴ്ന്നിറങ്ങി.
2005 ജനുവരി 14ന് അത് ടൈറ്റാന്റെ ഉപരിതലത്തെ സ്പർശിച്ചു.
തുടർന്ന് നിരവധി വിവരങ്ങളാണ് അത് ലഭ്യമാക്കിയത്.
ടൈറ്റാനിലെ ഗർത്തങ്ങളെയും പർവ്വതങ്ങളെയും കുറിച്ചുള്ള വിവരങ്ങൾ ഭൂമിയിൽ ലഭ്യമായി.
കാസ്സിനി അതിന്റെ നിരീക്ഷണപ്പറക്കലുകൾ തുടർന്നു.
2005 ആദ്യത്തിൽ തന്നെ ശനിയിലെ ശക്തിയേറിയ ഇടമിന്നലുകളെ കുറിച്ചുള്ള വിവരങ്ങൾ ശാസ്ത്രജ്ഞർക്ക് ലഭ്യമയി.
ഭൂമിയിലെ മിന്നലിനെക്കാൾ ഏകദേശം ആയിരം മടങ്ങ് ശക്തി കൂടിയവയായിരുന്നു ഇവ.
ശനിയുടെ മറ്റൊരു ഉപഗ്രഹമായ എൻസിലാഡസിൽ വൻതോതിൽ ദ്രവജലത്തിന്റെ ശേഖരമുള്ളതായി 2006ൽ നാസ റിപ്പോർട്ടു ചെയ്തു.
ഇതിന്റെ ദക്ഷിണധ്രുവത്തിൽ നിന്നും ധാരാളം ഹിമകണങ്ങൾ ചീറ്റിത്തെറിക്കുന്നതിന്റെ ചിത്രങ്ങൾ പുറത്തുവന്നു.
ഭൂമിക്കു പുറത്ത് ജീവൻ കാണാൻ ഏറ്റവും സാധ്യതയുള്ള പ്രദേശമായി ഇതിനെ കാണാമെന്ന് 2006 മെയ് മാസത്തിൽ നാസ പ്രഖ്യാപിച്ചു.
2006 ജൂൺ മാസത്തിൽ കാസ്സിനിയിൽ നിന്നും ലഭിച്ച ചിത്രങ്ങളിൽ നിന്നും ടൈറ്റന്റെ ഉത്തരധ്രുവപ്രദേശത്ത് ഹൈഡ്രോകാർബൺ തടാകങ്ങൾ ഉള്ളതിന്റെ തെളിവുകൾ കിട്ടി.
2007 ജനുവരിയിൽ ഇതു സ്ഥിരീകരിച്ചു.
2007 മാർച്ചിൽ ലഭിച്ച ചിത്രങ്ങളിൽ ഉത്തരധ്രുവത്തിൽ കാസ്പിയൻ കടലിനോളം വലിപ്പമുള്ള ഹൈഡ്രോകാർബൺ കടലുകൾ തന്നെ ഉള്ളതിന്റെ തെളിവുകൾ ഉണ്ടായിരുന്നു.
2006 ഒക്ടോബർ മാസത്തിൽ ശനിയുടെ ദക്ഷിണധ്രുവത്തിൽ 8,000കി.
മീറ്റർ വ്യാസമുള്ള ഒരു ചുഴലിക്കൊടുങ്കാറ്റ് കണ്ടെത്തി.
2004 മുതൽ 2009 നവംബർ 2 വരെയുള്ള നിരീക്ഷണത്തിനിടയിൽ കാസ്സിനി ശനിയുടെ എട്ട് പുതിയ ഉപഗ്രഹങ്ങളെ കണ്ടെത്തി.
74 ഭ്രമണങ്ങൾ പൂർത്തിയാക്കി 2008ൽ അതിന്റെ ഒന്നാംഘട്ടദൗത്യം പൂർത്തിയാക്കി.
തുടർന്ന് ഈ ദൗത്യം 2010 വരെയും പിന്നീട് 2017 വരെയും ദീർഘിപ്പിച്ചു.
നഗ്നനേത്രങ്ങൾക്കൊണ്ട് വീക്ഷിക്കാൻ കഴിയുന്ന അഞ്ച് ഗ്രഹങ്ങളിൽ ഏറ്റവും അകലെയുള്ളത് ശനിയാണ്.
ബുധൻ, ശുക്രൻ, ചൊവ്വ, വ്യാഴം എന്നിവയാണ് കണ്ണുകൊണ്ട് നേരിട്ട് കാണാവുന്ന മറ്റ് ഗ്രഹങ്ങൾ (യുറാനസും 4 വെസ്റ്റയും നന്നേ ഇരുണ്ട രാത്രികളിൽ നേരിട്ട് കാണാം).
+1 നും 0 നും ഇടയിലുള്ള ദൃശ്യകാന്തിമാനത്തോടെ രാത്രി ആകാശത്തിൽ തെളിഞ്ഞ മഞ്ഞകലർന്ന പൊട്ടായി ശനിയെ കാണാം.
രാശിചക്രത്തിലെ നക്ഷത്രരാശികളുടെ പശ്ചാത്തലത്തിൽ ഒരു ദീർഘവൃത്ത പ്രദക്ഷിണത്തിന് ഈ ഗ്രഹം ഏതാണ്ട് 29½ വർഷങ്ങളെടുക്കും.
ഗ്രഹത്തിന്റെ വളയങ്ങൾ കാണണമെങ്കിൽ കൂടുതൽ പേർക്കും 20 ഇരട്ടി വലിപ്പത്തിൽ ഗ്രഹം വീക്ഷിക്കണം, ഇതിനായി ബൈനോക്കുലറുകൾ, ടെലിസ്കോപ്പ് തുടങ്ങിയ ഉപയോഗിക്കേണ്ടിവരും.
രാത്രി ആകാശത്തിൽ മിക്കവാറും ഈ ഗ്രഹത്തെ കാണാൻ കഴിയും.
എങ്കിലും ഗ്രഹവും അതിന്റെ വളയങ്ങളും ഏറ്റവും നന്നായി ദൃശ്യമാകുന്നത് അത് ഖഗോളത്തിൽ സൂര്യന് എതിർവശത്തോ അതിനടുത്തായോ വരുമ്പോഴാണ്.
2003 ന്റെ അവസാനത്തിൽ ശനി ഭൂമിയോടും സൂര്യനോടും കൂടുതൽ അടുത്ത് വന്നിരുന്നുവെങ്കിലും, 2002  ഡിസംബർ 17 ആം തിയ്യതിയിൽ ഗ്രഹം വളരെ തിളക്കത്തോടെ ദൃശ്യമായിരുന്നു.
ഭൂമിക്കാപേക്ഷികമായി അതിന്റെ വളയങ്ങൾ പ്രത്യേക രീതിയ ക്രമീകരിച്ച് വന്നാതിനാലായിരുന്നു അങ്ങനെ സംഭവിച്ചത്.
കൂടുതൽ ചിത്രങ്ങൾ അവലംബം ശനി സൗരയൂഥം നക്ഷത്രം : സൂര്യൻ ഗ്രഹങ്ങൾ : ബുധൻ - ശുക്രൻ - ഭൂമി - ചൊവ്വ - വ്യാഴം - ശനി - യുറാനസ് - നെപ്റ്റ്യൂൺ കുള്ളൻ ഗ്രഹങ്ങൾ : സീറീസ് - പ്ലൂട്ടോ - ഈറിസ് മറ്റുള്ളവ: ചന്ദ്രൻ - ഛിന്നഗ്രഹങ്ങൾ - ധൂമകേതുക്കൾ - ഉൽക്കകൾ - കൈപ്പർ വലയം
പടയണിപ്പാട്ടുകൾ
പടയണിയോ അതുമായി ബന്ധപ്പെട്ട അനുഷ്ഠാനങ്ങളോ അവതരിപ്പിക്കുമ്പോൾ പിന്നണിയിൽ പാടുന്ന പാട്ടുകളോ ചൊൽവഴക്കങ്ങളോ ആണ് പടയണിപ്പാട്ടുകൾ .
ദേവതാസ്തുതികൾ മുതൽ സാമൂഹികവിമർശനങ്ങൾ വരെ ഇതിന്റെ ഭാഗമായി വരാറുണ്ട്.
ചലനാത്മകമായ പടയണി എന്ന അനുഷ്ഠാന ആവിഷ്കരണത്തിന് ഉണർവും ഊർജ്ജവും പകരുന്ന ശാബ്ദികോപാധിയെന്ന നിലയിലാണ് പടയണിപ്പാട്ടുകളുടെ സ്ഥാനം.
അതാതുസമയത്തിലും സന്ദർഭത്തിലും പാടേണ്ട പാട്ടുകൾക്ക് നിയതത്വമുണ്ട്.
പടയണിയെ പടയണിയാക്കുന്ന വൈവിധ്യമാർന്ന മറ്റു ഘടകങ്ങളോടുബന്ധപ്പെടുത്തി മാത്രമേ പാട്ടുകളെക്കുറിച്ച് ചിന്തിക്കാനാവൂ.
വടക്കൻപാട്ടുകളുടേയും തെക്കൻപാട്ടുകളുടേയും കൂട്ടത്തിൽ ഇവയെ ഉൾപ്പെടുത്താനാവില്ല.
അനുഷ്ഠാനത്തിന്റെ പശ്ചാത്തലവും അന്തരീക്ഷവും സൃഷ്ടിക്കുന്നതിന് പടയണിപ്പാട്ടുകൾക്ക് കഴിഞ്ഞിട്ടുണ്ട്.
കാലത്തിന്റെ മാറ്റത്തിനനുസരിച്ച് പാട്ടുകളിലെ ഭാഷയ്ക്ക് മാറ്റം സംഭ വിക്കുന്നതുകാണാം.
എന്നാൽ അടിസ്ഥാനതാളങ്ങളിൽ മാറ്റം വരുന്നില്ല.
ഏറ്റവും കൂടുതൽ പാട്ടുകളുളളത് ഭൈരവിക്കോലത്തിനാണ്.
രണ്ടാംസ്ഥാനം കാലൻ കോലത്തിനാണ്.
പടയണിയുടെ അനുഷ്ഠാനത്തെയും ആവിഷ്ക്കാരത്തേയും അനുസരിക്കുന്നതാണ് പടയണിപ്പാട്ടുകൾ.
നാടൻപാട്ടുകൾക്ക് ഉണ്ടാവേണ്ട പല സവിശേഷതകളും പടയണിപ്പാട്ടുകൾ ഉൾക്കൊള്ളുന്നു.
എന്നാൽ നാടൻപാട്ടുകൾക്കില്ലാത്ത പല ഘടകങ്ങളും പടയണിപ്പാട്ടിലുണ്ട്.
വാമൊഴിയായി തലമുറകളിലൂടെ കൈമാറി വന്നവയാണ് പടയണിപ്പാട്ടു കൾ.
ഇവയുടെ പാഠഭേദങ്ങളല്ലാതെ ശുദ്ധപാഠം ഇന്നുലഭ്യമല്ല.
പുതിയ പാട്ടുകളും കൂട്ടിച്ചേർക്കപ്പെട്ടിട്ടുണ്ട്.
അടുത്തകാലത്തുമാത്രമാണ് ഇവയുടെ ശേഖര ണത്തിലും മുദ്രണത്തിലും ഗവേഷകരുടെ ശ്രദ്ധ പതിയാൻ തുടങ്ങിയത്.
തമിഴ് സ്വാധീനമുള്ള മധ്യകാല മലയാള ഭാഷയോട് അടുപ്പം പുലർത്തുന്നവയാണ് പടയണിപ്പാട്ടുകൾ.
അവയിൽ ഏറിയപങ്കും അജ്ഞാത കർതൃകങ്ങളാണ്.
പലകാലങ്ങളിൽ പലദേശക്കാരായ കവികൾ എഴുതിയവ ആയി രിക്കണം അവ.
പാട്ടുകളിൽ പുലവൃത്തപ്പാട്ടുകളാണ് പ്രാചീനം.
അതിൽത്തന്നെ കൃഷിപ്പാട്ടുകൾ ആദ്യം ഉണ്ടായി.
പിന്നീട് പ്രണയഗീതങ്ങളും പ്രതികാരഗീത ങ്ങളും രചിക്കപ്പെട്ടു.
തത്വചിന്താപരമായ ഗാനങ്ങളാവണം അവസാനം ഉണ്ടായത്.
പടയണിയുടെ ആവിർഭാവകാലത്ത് നിലനിന്ന ഭഗവതീസ്തുതിപരങ്ങളായ എല്ലാ പാട്ടുകളും പടയണിപ്പാട്ടുകളിൽ ഉപയോഗിച്ചിട്ടുണ്ട്.
പടയണിയാശാന്മാരും കരപ്രഭുക്കന്മാരും രചിച്ചിട്ടുളള പാട്ടുകൾ പടയണിപ്പാട്ടുകളിൽ ഉപയോഗിച്ചിട്ടുണ്ട്.
ഭാവവും താളവും ഒത്തിണങ്ങിയ അതിസുന്ദരകാവ്യങ്ങളായ പടയണിപ്പാട്ടുകൾ രംഗത്തിളകിയാടുന്ന കഥാപാത്രങ്ങളുടെ ശാരീരിക ചലനങ്ങളോട് ബന്ധപ്പെടുത്തി യാണ് ചിട്ടപ്പെടുത്തിയിരിക്കുന്നത്.
ഓരോ കവിതയും ഭാവാത്മകങ്ങളായ ഓരോ പ്രവൃത്തിയായി നിലകൊള്ളുന്നു.
ഭീകരതയ്ക്കും ആലസ്യത്തിനും ശാന്തതയ്ക്കും അനുസരിച്ച് ചിട്ടപ്പെടുത്തിയിരിക്കുന്നവയാണ് പടയണിപ്പാട്ടുകൾ.
ആവുന്നത് ഉച്ചത്തിലാണ് പാട്ടുകൾ പാടുന്നത്.
പടയണി പാട്ടുകളിൽ പുതിയ ദേവതകളെക്കുറിച്ചുളള സ്തുതികളുമുണ്ട്.
ഇവ പിന്നീട് കൂട്ടിച്ചേർത്തതാവാം.
ആചാരങ്ങളുടെ സങ്കലനം, ആരാധനാക്രമങ്ങൾ, വിശ്വാ സങ്ങൾ എന്നിവ പടയണിപ്പാട്ടുകളിൽ ദൃശ്യമാണ്.
പ്രകൃതിശക്തികളുടെ സന്നി വേശം പാട്ടുകളിൽ അവിടവിടെ ദൃശ്യമാകുന്നു.
അവലംബം ↑ {{ cite web }} : | first1= missing | last1= ( help )
പട്ടരും പെണ്ണും (പടയണി)
പടയണിയിലെ ഒരു ഹാസ്യക്കോലമാണ് പട്ടരും പെണ്ണും.
തലയിൽ ഉറുമാൽ, നെറ്റിയിൽ മുഗോപി, പൂണൂൽ, പുറകോട്ട് ഇട്ടിരിക്കുന്ന ഭാണ്ഡക്കെട്ട്, കയ്യിൽ വീശുപാള എന്നിവയാണ് വേഷം.
വിഡ്ഢിഭാവം നിറഞ്ഞുനില്ക്കുന്ന മുഖത്തിനുടമയാണദ്ദേഹം.
പെണ്ണുകിട്ടാഞ്ഞ് പാണ്ടിയിൽ ചെന്ന് പണം കൊടുത്തു കല്യാണി എന്ന പെണ്ണിനെ വാങ്ങിച്ചു.
പാണ്ടിച്ചേലയും മൂക്കുത്തിയും കുങ്കുമപ്പൊട്ടും ധരിച്ചിരിക്കുന്നു.
കരവാസികളെ കുടുകുടാചിരിപ്പിക്കുന്ന ഈ കഥാപാത്രത്തിന് പൊതുവേ പാട്ടുകൾ കുറവാണ്.
അക്ഷരമാലാക്രമത്തിൽ ആരംഭിക്കുന്ന ഒരു പാട്ടുണ്ട്.
അംബുജാദളനയനാ !
വാസുദേവ കൃഷ്ണ !
കർമബന്ധമോചന : ശ്രീ വാസുദേവാ....
താ..
തെയ് ആദിമധ്യാന്തവിഹീനാ !
വാസുദേവാകൃഷ്ണ !
അദിത്യചന്ദ്രലോചനാ വാസുദേവാ....
താ...
തെയ് ഇഷ്ടിസർവ്വനാദികൾ കൊണ്ടൊരുനാളുമാർക്കും കിട്ടാതൊരു ദൈവമേ വാസുദേവാ...
തെയ് ഈടുകളിയരുതായോഗികൾക്കും നാഥാ ചാടിനേതകർത്തപാദം വാസുദേവാ...
തെയ് ഉളളിലും പുറത്തുമെങ്ങും പൂർണമാകും നിന്നെ ഉളളവണ്ണം കാണ്മാൻ മേലാവാ..
തെയ് ഊർണനാഭിയാകും ജന്തുതന്നെപ്പോലെ വിശ്വം പൂർണമായ ചമച്ചഴിച്ച് വാസുദേവാ താ...
തെയ് അവലംബം
പടയണിയിലെ വിനോദക്കോലങ്ങൾ
പടയണിയിൽ പ്രധാനകോലങ്ങളെ കൂടാതെ വിനോദാവശ്യങ്ങൾക്കുമായും കോലങ്ങൾ കാണാം.
സമൂഹത്തിൽ നടക്കുന്ന മാറ്റങ്ങളെ ഇവ വിനോദത്തിലൂടെ വിമർശനവിധേയ മാക്കുന്നു.
നർമഭാഷണങ്ങളും പ്രയോഗങ്ങളും പരിഹാസരൂപേണ വിനോദത്തിൽ അവതരിപ്പിക്കുന്നു.
എല്ലാ ജാതിമതസ്ഥരും ഇതിൽ പങ്കാളിയാവുന്നു.
ഭിന്നജാതികൾ തമ്മിലുളള സഹകരണവും പങ്കാളിത്തവും ഇതിൽ നിഴലിക്കുന്നു.
ഓരോ ഇനത്തിനും അവരുടേതായ വീക്ഷണങ്ങൾ ഉണ്ട്.
പ്രഗത്ഭരായ കലാകാരനുമാത്രമേ ഹാസ്യവേഷങ്ങളെ അവതരിപ്പിക്കാൻ കഴിയൂ.
പരദേശി
വെളളപ്പരദേശി, ചുവന്ന പരദേശി എന്നിങ്ങനെ രണ്ടുതരം പരദേശി വേഷങ്ങ ളുണ്ട്.
നമ്പൂരിയും വാല്യക്കാരനും
നേര്യത് ഇടതുകയ്യിൽ തൂക്കിയിട്ട്, ഒരു നേര്യത് മടക്കി തലയിൽ വച്ച് പൂണൂലും ധരിച്ചുവരുന്ന നമ്പൂരിയും മുഷിഞ്ഞ തോർത്തുടുത്ത് കൃത്രിമമായി ചകിരികൊണ്ടുളള മീശയും വച്ചുവരുന്ന വാല്യക്കാരൻ ഉണ്ണിക്കൊമരനുമാണ് കഥാപാത്രങ്ങൾ.
വാല്യക്കാരനും സദസ്സുമായി ചേർന്നുള്ള സംവാദം സമൂഹ ത്തിന്റെ സ്വഭാവവൈചിത്ര്യങ്ങളെ അനാവരണം ചെയ്യുന്നു.
നമ്പൂരിയുടെ ചൊല്ലു കളെ വാല്യക്കാരൻ ഹാസ്യാത്മകമായി അപഗ്രഥിക്കുന്നു.
ശർക്കരക്കുടം
കുടവയറിൽ കേറ്റിയുടുത്ത വെളളമുണ്ട്, തോളിൽ ഒരു നേര്യതുമിട്ട് കാലൻ കുടയുമൂന്നി നെറ്റിയിൽ ചന്ദനപ്പൊട്ടിനുളളിൽ സിന്ദൂരപ്പൊട്ടുതൊട്ട്, കാതിൽ കല്ലു കടുക്കനുമിട്ടുകൊണ്ടാണ് ശർക്കര വ്യാപാരി കടന്നുവരുന്നത്.
വ്യാപാരി വന്ന് സദസ്യരുമായി സംവദിച്ചതിനുശേഷമാണ് ശർക്കരക്കുടവുമായി ചുമട്ടുകാരൻ എത്തുന്നത്.
അന്തോനി
ആറ്റിനക്കരയി ക്കരെ വളളത്തിൽ ആളുകളെ കയറ്റിയിറക്കുകയാണ് അന്തോനിയുടെ തൊഴിൽ.
അമ്മൂമ്മം അപ്പൂപ്പനും
പടുവൃദ്ധരുടെ വേഷത്തിൽ സദസ്സിൽ എത്തുന്ന ഈ കഥാപാത്രങ്ങൾ കരവാസികൾക്ക് ഹരമാണ്.
പശയുടെ സഹായത്താൽ തല മുഴുവൻ പഞ്ഞികൊണ്ട് മൂടി രണ്ടുതുണിസഞ്ചി മാറിൽ തൂക്കി അമ്മൂമ്മ കളത്തിലെത്തുന്നു.
തലയും താടിയും എല്ലാം പഞ്ഞികൊണ്ട് നരപ്പിച്ചിരിക്കുകയാണ്.
അപ്പൂപ്പന്റെ നേര്യത് തോളിൽ ചുറ്റിയിട്ടുണ്ട്.
പ്രസ്തുത കഥാപാത്രങ്ങളെ സദസ്സിന്റെ പ്രോത്സാഹന ത്തോടുകൂടി വളരെ ഹാസ്യാത്മകമായി അവതരിപ്പിക്കുന്നു.
മാസപ്പടി
മാസാമാസം സർക്കാരിലേക്കുവരേണ്ട തുക ജനങ്ങളിൽനിന്നും പിരിച്ച് അടയ്ക്കാൻ ബാദ്ധ്യസ്ഥനായ ഉദ്യോഗസ്ഥൻ.
കരയിലെ ഓരോരുത്തരുടേയും സ്വത്തുവിഹിതത്തിന് അനുസരിച്ച് അടയ്ക്കേണ്ട തുക എത്രയെന്ന് വിചാരിപ്പു നടത്തി നിശ്ചയിക്കാൻ ബാദ്ധ്യതപ്പെട്ട മേലുദ്യോഗസ്ഥനാണ് വ്യാരിപ്പ്.
മാസപ്പ ടിയും വ്യാരിപ്പും ഒത്തുചേർന്ന് കുടിശ്ശിക അടയ്ക്കേണ്ട തുക വാങ്ങിക്കുന്നു.
കുഞ്ഞിരിക്ക് മഹർഷി
ഒരു വെളളത്തോർത്തുടുത്ത് തലയിൽ ഒരു തോർത്ത് മൂടിക്കെട്ടി മുഖത്ത് ഒരു തുണിമുഖമോ, പാളമുഖമോ കെട്ടി നീണ്ടതാടിയുമായി വരുന്ന കുഞ്ഞിരി മഹർഷിയുടെ ഒരു പുരികം ചുവപ്പും മറ്റേത് കറുപ്പമാണ്.
മീശയുടെ പകുതി ഭാഗം ചുവപ്പും ബാക്കി പകുതി കറുപ്പുമാണ്.
മൂക്കിന്റെ ഭാഗത്ത് കിടന്നാടത്തക്ക വിധത്തിൽ ഒരു അടയ്ക്ക് തലയിൽനിന്ന് തൂക്കിയിട്ടുണ്ട്.
ആകെപ്പാടെ വികൃതമുഖമാണ് ഈ കഥാപാത്രത്തിനുള്ളത്.
ആശാനും ശിഷ്യനും
പഠിക്കാൻ എഴുത്തോലയുമായി വീട്ടിൽ നിന്നിറങ്ങിയ കുട്ടി കൂട്ടുകാരു മൊത്ത് കളിക്കുകയും പിന്നീട് എഴുത്താശാന്റെ അടുക്കലേക്ക് തിരിക്കുകയും ചെയ്യുന്നു.
വട്ടമിട്ടിരുന്നു കളിക്കുന്ന കുട്ടികളുടെ ഇണക്കങ്ങളും പിണക്കങ്ങളും
അവതരിപ്പിക്കുന്നുണ്ട്.
നായരും നമ്പൂരി
ആണ്ടുതോറും പിതൃബലിയിടണമെന്നു നിഷ്ഠയുള്ള ശങ്കരൻനായരും ബലി കർമം ചെയ്യിക്കുന്ന നമ്പൂരിയും ഹാസ്യകഥാപാത്രങ്ങളായി രംഗത്തുവരുന്നു.
ഊട്ടുപട്ടർ
പാളത്താറ്, പൂണൂൽ, നെറ്റിയിൽ മുഗോപി (ഭസ്മം, ചന്ദനം, കുങ്കുമം) എന്നിങ്ങനെയാണ് പട്ടരുടെ വേഷം.
വീശുപാളകൊണ്ട് വീശി ജനങ്ങൾക്കിടയി ലൂടെ ആഢ്യത്വത്തിന്റെ പ്രതീകമായി കളത്തിലെത്തുന്നു.
പട്ടരും പെണ്ണും
വൈരാവി
വെളളമുണ്ടുടുത്ത് അരയിലും തലയിലും ഉറമാലും കെട്ടി ഒരു കടുക്ക കിഴിച്ച് മൂന്നുനാലുകല്ലു പെറുക്കിയിട്ട് കഴുത്തിലൊരു കമ്പു ചെലുത്തി കുലുക്കിക്കൊണ്ട് കളത്തിൽ വരുന്നു.
ധർമ്മം തേടി വരുന്ന കഥാപാത്രമാണ് വൈരാവി തങ്ങളും പടേം
തലപ്പാവും, കുടവയറും നിസ്കാരനെറ്റിയുമുളള മുസ്ലീം കഥാപാത്രമാണ് കാക്കാലൻ
കറുത്തമുണ്ടുടുത്ത്, മയിൽത്തൂവൽ മീശയും വച്ച് മുഖവും ദേഹമാകെ കരിവാരിപ്പൂശി നെറ്റിയിൽ ചുണ്ണാമ്പുതൊട്ട്, തോളിൽ പൊക്കണം തൂക്കിയിട്ട്, കമ്പും പിടിച്ച് കാക്കാലൻ രംഗത്തുവരുന്നു.
കോണൻ
തലയിൽ വച്ച് തുളളിയവ പുറത്തും നെഞ്ചത്തണിയേണ്ടത്.
തലയിലും മറ്റും വച്ചുകെട്ടി വരുന്ന വിഡ്ഢികഥാപാത്രമാണ് കോണൻ.
പടയണിപ്പാട്ടുകൾ ഭാഷ, ആഖ്യാനം സമൂഹം- പൂർണ്ണിമ അരവിന്ദ് ↑
ആശാനും ശിഷ്യനും (പടയണി)
പടയണിയിലെ ഒരു ഹാസ്യക്കോലമാണ് ആശാനും ശിഷ്യനും .
വട്ടമിട്ടിരുന്നു കളിക്കുന്ന കുട്ടികളുടെ ഇണക്കങ്ങളും പിണക്കങ്ങളും അവതരിപ്പിക്കുന്നുണ്ട്.
ഗുരുശിഷ്യബന്ധത്തെ ഹാസ്യാത്മകമായി ഈ കോലങ്ങൾ അവതരിപ്പിക്കുന്നു.
ഇതിലെ പാട്ടുകളും വ്യത്യസ്തമാണ്.
വെണ്മതികലാഭരണനംബികഗണേശൻ നിർമലഗുണ കമലവിഷ്ണുഭഗവാനും നാന്മുഖനുമാദികവിമാതുഗുരുഭൂതര നന്മകൾ വരുത്തുക നമുക്കു ഹരിരാമാ...
എന്ന് ആശാൻ ചൊല്ലുന്നു.
ശിഷ്യൻ പറയുന്നത് ഇങ്ങനെയാണ്.
വെമ്മതികലപരണനമ്മക്കെട്ടിത്തൂക്കി നിമ്മലഗുണാകമലനേണികൊണ്ടച്ചാരി നാരായണനാമ്പിന്ന് ക്ലാങ്കാലെറിഞ്ഞു...
മറുതക്കോലം (പടയണി)
പടയണിയിലെ ഒരു കോലമാണ് മറുതക്കോലം.
കരിമറുതാ, കാലകേശിമറുത, ഈശാന്തൻ മറുത, പണ്ടാരമറുതാ, പച്ചമറുത, എന്നിങ്ങനെ മറുതാ പലവിധങ്ങളുണ്ട്.
ഒറ്റപ്പാളയിൽ മുഖാവരണം പോലെ തീർത്ത ഒരു കോലമാണിത്.
മുഖത്ത് എണ്ണയിൽ ചാലിച്ച് കരിതേച്ചിട്ടുണ്ട്.
കണ്ണുംകുറിയും, എകിറും പല്ലുമുണ്ട്.
നീണ്ടിരുണ്ടമുടി ചിതറിക്കിടക്കുന്നു.
രോഗപീഡകളിൽ നിന്നുള്ള മോചനമാണു മറുതാക്കോലം തുള്ളുന്നതിലൂടെ ലക്ഷ്യമാക്കുന്നത്‌.
മറുതാക്കോലം തുളളിക്കുന്നതിലൂടെ വസൂരിരോഗത്തിൽനിന്നും മോചനം നേടുമെന്ന് വിശ്വസിക്കുന്നു.
പനി, ഉഷ്‌ണം, വിയർപ്പ്‌, ചൂട്‌ എന്നി വയും പിത്തവും മറുതാക്കോലം തുള്ളിച്ചു ഒഴിവാക്കാമെന്നാണു ഭക്തരുടെ വിശ്വാസം.
കുതിരക്കോലം (പടയണി)
പടയണിയിലെ ഒരു കോലമാണ് കുതിരക്കോലം.
കുരുത്തോലയാണ് കുതിരമെടയുന്നതിന് ഉപയോഗിക്കുന്നത്.
കുതിരയുടെ മുഖത്തിന്റെ ആകൃതിയിൽ രൂപമുണ്ടാക്കി ഒരു കമ്പിൽ ഉറപ്പിക്കുന്നു.
മടലിന്റെ കീറിയ വിളളലിലൂടെ ഒരാൾ കടന്നുകയറി അരയിലുറപ്പിച്ച് താഴോട്ടൂർന്നു പോവാതിരിക്കാൻ രണ്ടംഗങ്ങളിലുമായി കെട്ടിയിട്ടുള്ള നാര് ഇരുതോളിലൂടെ ബന്ധിക്കുന്നു.
കുതിരപ്പുറത്തിരിക്കുന്ന രീതിയിലാണ് ഇതിന്റെ പ്രകടനം.
കുതിരക്കാരന്റെ തലയിൽ അറബികൾ ധരിക്കുന്നതുപോലെ വെളളമുണ്ടും കൃത്രിമ മീശയും വച്ചിരിക്കും.
പക്ഷിക്കോലം (പടയണി)
പടയണിയിലെ ഒരു പ്രധാനപ്പെട്ട പാളക്കോലമാണ് പക്ഷിക്കോലം.
പക്ഷിയുടെ ആകൃതിയിലാണ് മുഖാവരണം എഴുതുന്നത്.
പച്ചപ്പാളയിൽ ത്തീർത്ത നീണ്ടുവളഞ്ഞ ചുണ്ടും കുരുത്തോലച്ചിറകുകളും പക്ഷിയുടെ അഴകു വർദ്ധിപ്പിക്കുന്നു.
നെഞ്ചുമാലയും അരമാലയും കോലത്തിനുണ്ടാവും.
പക്ഷി കളുടെ നടത്തം, കളികൾ, പോരുകൾ, പറക്കൽ തുടങ്ങിയ വൃത്തികളെ അനുസ്മരിപ്പിക്കുന്ന ചലനങ്ങളിലൂടെയാണ് പക്ഷിക്കോലം തുള്ളുന്നത്.
ഏഴു പാളയിലാണു പക്ഷിക്കോലം എഴുതുന്നത്‌.
നീണ്ടുവളഞ്ഞ ചുണ്ടുകളും ചിറകുകളും ഉണ്ടാകും.
അസുഖങ്ങളിൽ നിന്നും അകാലമരണങ്ങളിൽ നിന്നുമുള്ള കുട്ടികളുടെ മോചനത്തിനായി പക്ഷിക്കോലങ്ങൾ തുള്ളുന്നു.
യക്ഷിക്കോലം (പടയണി)
പടയണിയിലെ പ്രധാനപ്പെട്ട ഒരു കൂട്ടം കോലങ്ങളാണ് യക്ഷിക്കോലങ്ങൾ.
യക്ഷികളുടെ ഒരു കൂട്ടം തന്നെ കോലംതുള്ളലിലുണ്ട്.
സുന്ദരയക്ഷി, അന്തരയക്ഷി, അംബരയക്ഷി, മായയക്ഷി, അരക്കിയക്ഷി, അയലിയക്ഷി, മുയലിയക്ഷി, കോലനയക്ഷി, കൊടിയനയക്ഷി, തൂമൊഴിയക്ഷി, നാഗയക്ഷി, കാലയക്ഷി എന്നിങ്ങനെയാണ് യക്ഷിക്കോലങ്ങളുടെ പേരുകൾ.
ഓരോ കോലവും രൂപത്തിലും ഭാവത്തിലും അവതരണരീതിയിലും വ്യത്യസ്തത പുലർത്തുന്നു.
പാട്ടുകളിൽ എല്ലാ യക്ഷികളേയും സ്തുതിക്കുന്നുണ്ട്.
സ്‌ത്രീരോഗങ്ങളിൽ നിന്നുള്ള മുക്‌തിയും ശത്രു സംഹാരവുമാണു യക്ഷിക്കോലങ്ങൾ തുള്ളിക്കുന്നതിനു പിന്നിൽ.
കിരീടാകൃതിയിലുള്ള കോല നിർമിതിയാണു യക്ഷിയുടേത്‌.
കണ്ണും കുറിയും വളഞ്ഞ പല്ലും കുരുത്തോല നഖങ്ങളും ഉണ്ടാകും.
മായയക്ഷിക്കു മുൻഭാഗത്തേക്കു നീണ്ടു നിൽക്കുന്ന കൊമ്പുകൾ ഉണ്ടാകും.
21 പാളകൾ ഉപയോഗിച്ചെഴുതുന്ന വലിയ കോലമാണു കാലയക്ഷിയുടേത്‌.
ഒരു കാതം വഴിപെട്ടിട്ടിടം വന്തോരെക്ഷിമാർക്ക് ഒരു ബലിമാല തരാം വന്നുതുളളായിക്കളത്തിൽ എന്നും, ഒരു കാതം വഴിവിട്ടിട്ടിടം തന്തോരെക്ഷിമാർക്ക്ഒരു ബലിമാലതരാം വന്നു തുളായിക്കളത്തിൽ എന്നുമുളള വരികളിൽ ഒന്നിൽ "വഴിപെട്ടിട്ടിടം' എന്നും രണ്ടാമത്തേതിൽ "വഴിവിട്ടിട്ടിടം' എന്നും കാണുന്നു.
പ്രാദേശികഭേദമാകാം ഇതിനുകാരണം.
ഓരോ പ്രദേശത്തും ഭാഷയ്ക്ക് ചില വ്യത്യാസങ്ങൾ കാണാം.
പടയണിപ്പാട്ടുകളിൽ ഈ പ്രത്യേകത ഉടനീളം കാണാം.
സുന്ദരിമാർ തന്നുടെ സുന്ദര രൂപം കണ്ടതി മോദാൽ മന്ദിരമതിലങ്ങു വസിക്കും സുന്ദരയക്ഷിഗണങ്ങൾ ഒരുകാതം വഴിവിട്ടിട്ടിടംതന്തോരെക്ഷിമാർക്ക് ഒരു ബലിമാലതരാം വന്നുതുമായിക്കളത്തിൽ ഇരുകാതം വഴിവിട്ടിട്ടിടം തന്തോരെക്ഷിമാർക്ക് ഇരുബലിമാലതരാം വന്നുതുളായിക്കളത്തിൽ മുക്കാതം വഴിവിട്ടിട്ടിടംതന്തോരെക്ഷിമാർക്ക് മുല്ലപ്പൂമണമുണ്ടെന്നറിയാകുന്ന നാക്കാതം വഴിവിട്ടിട്ടിടംതന്തോരെക്ഷിമാർക്ക് നാഗപ്പൂമാല തരാം വന്നുതുളളായിക്കളത്തിൽ അയാതം വഴിവിട്ടിട്ടിടം തന്നോരെക്ഷിമാർക്ക് ആമ്പൽപ്പൂമാല തരാം വന്നുതുള്ളായിക്കളത്തിൽ
- ഒരുകാതം, ഇരുകാതം, മുക്കാതം, നാക്കാതം, അയ്ക്കാതം എന്നിങ്ങനെയുംസംഖ്യാ പദങ്ങളുടെ സൂചന നാടൻ സംഗീതത്തിൽ സുലഭമാണ്.
പാന (പടയണി)
പടയണിയിലെ ഒരു അനുഷ്ഠാനമാണ് പാന .
ഭക്തന്മാർ വഴിപാടായി കൊണ്ടുവരുന്ന തേങ്ങ ഇരുപത്തെട്ടു നാക്കിലകളിലായി നിരത്തിവയ്ക്കുന്നു.
തെങ്ങിൻപൂക്കുലയുടെ ഓരോ അല്ലി വീതം ഓരോ തേങ്ങയുടേയും മുകളിൽ വച്ചിരിക്കും.
കവുങ്ങിൻപൂക്കുല കിഴക്കുഭാഗം ലക്ഷ്യമാക്കി വച്ച് അതിന്റെ പുറകിൽ പാനയടിക്കുവാനുളള തടിയുടെ ഉരലും ഒരുക്കുന്നു.
ഉരലിനുപുറകിൽ അഞ്ചെട്ടുപേർ തുപ്പും പിടിച്ച് നില്ക്കുന്നു.
ഒരാൾ ശംഖ് വിളിച്ച് തേങ്ങയും നാക്കിലയും വച്ച് ഉരലിനുപുറകിൽ തുപ്പുമായി നില്ക്കുന്നവരെ മൂന്നുപ്രാവശ്യം വലം വച്ച് ക്ഷേത്രത്തിന്റെ മുന്നിൽച്ചെന്ന് അലറി വിളിക്കുന്നു.
ക്ഷേത്രത്തിനു വലംവച്ച് തുള്ളൽ ആരംഭിക്കുന്നു.
അതിനുശേഷം തേങ്ങ അടിച്ചുപൊട്ടിക്കുന്നതിനുളള പാനക്കുറ്റി കയ്യിലെടുക്കുന്നു.
അപ്പോഴേക്കും ഒരാൾ അലറിക്കൊണ്ട് തേങ്ങയെടുത്ത് പാനക്കുറ്റിയുടെ നേരെ വയ്ക്കുന്നു.
പാനക്കുറ്റി പിടിച്ചിട്ടുള്ളയാൾ തേങ്ങ പൊട്ടിക്കുന്നു.
ആദ്യ അടിക്കുതന്നെ തേങ്ങ പൊട്ടണമെന്നാണ് സങ്കല്പം.
പാനക്കുറ്റി പൊട്ടിയാൽ പാനയടിക്കുന്ന ആൾ അടുത്ത പാനയ്ക്കുമുമ്പ് മരിക്കുമെന്നാണ് വിശ്വാസം.
തേങ്ങ പാനക്കുറ്റികൊണ്ടടിച്ചുപൊട്ടിച്ചുകൊണ്ടിരിക്കെ പറയജാതിയിൽപ്പെട്ടവർ പറകൊട്ടിദേവിയുടെ ഭൂത ഗണങ്ങളെ ക്ഷണിക്കുന്നു.
കാച്ചിക്കൊട്ട് (പടയണി)
പടയണിയുമായി ബന്ധപ്പെട്ട ഒരു അനുഷ്ഠാനമാണ് കാച്ചിക്കൊട്ട്.
തപ്പ് എന്ന വാദ്യം തീവെട്ടം കാണിച്ച് ചൂടാക്കി കൊട്ടുന്നതതാണ് കാച്ചിക്കൊട്ട്.
തപ്പ് പച്ചയായും കാച്ചിയും കൊട്ടുമ്പോൾ രണ്ടു തരം ശബ്ദമാണ് പുറപ്പെടുവിക്കുന്നത്.
പടയണിയുടെ ആദ്യ ദിവസങ്ങളിൽ പച്ചതപ്പ് കൊട്ടലാകും പതിവ്.
മൂന്നാംദിവസത്തെ ചടങ്ങ് കാച്ചിക്കൊട്ടോടെ ആരംഭിക്കുന്നു.
തപ്പ് ചൂടാക്കി പതം വരുത്തി കൊട്ടുന്നു.
കത്തിച്ച് നിലവിളക്ക് പടയണിക്കളത്തിന് സമീപം കിഴക്കോട്ട് തിരിച്ചുവച്ച് വട്ടമിട്ടിരുന്ന മേളമാരംഭിക്കുന്നു.
പടയണിയുടെ അവസാനം വരെ ഇതാവർത്തിക്കുന്നു.
ഈ ദിവസം പിശാചുകോലത്തിനുപുറമേ മറുത, അന്തരയക്ഷി, പക്ഷി, മാടൻ എന്നീ കോലങ്ങളുടെ തുള്ളൽ ആരംഭിക്കുന്നു.
നാലാംദിവസവും ഈ തുള്ളൽ ആവർത്തിക്കുന്നു.
പിറ്റേന്നുമുതൽ മറ്റുകോലങ്ങളായ കാലൻകോലം, കുതിരക്കോലം, യക്ഷിക്കോലങ്ങൾ എന്നിവ കളത്തിലിറങ്ങി തുള്ളുന്നു.
പച്ചത്തപ്പുകൊട്ടൽ (പടയണി)
പടയണിയിലെ ഒരു അനുഷ്ഠാനമാണ് പച്ചത്തപ്പുകൊട്ടൽ .
ചൂട്ടുവയ്പ്പിനു ശേഷമാണ് പച്ചത്തപ്പുകൊട്ടൽ ആരംഭിക്കുന്നത്.
ചൂടാക്കിപതം വരുത്താത്ത പച്ചത്തപ്പ് കൈമണിയുടെ സഹായത്തോടെ "ഗണപതി പടിവട്ടവും കൊട്ടി കാവിലമ്മയെ വിളിക്കുന്നു. “ഊഹും....".
എന്ന് മൂന്നുപ്രാവശ്യം വിളിക്കുന്നതോടെ പടയണി കാണുന്നതിന് അമ്മ ക്ഷേത്രത്തിൽനിന്ന് പടയണിക്കളത്തിലെത്തുന്നു.
ഈ ചടങ്ങിന് "വിളിച്ചിറക്കൽ' അഥവാ 'കൊട്ടിവിളിക്കൽ' എന്നു പറയുന്നു.
ഈ ചടങ്ങിനുശേഷം ഗണകൻ തേങ്ങ മുറിച്ച് ഉത്സവകാലത്തെ ഫലംപറയുന്നു.
ഇതിനുശേഷം ദേവിയെ തിരിച്ച് ക്ഷേത്രത്തിൽ കൊണ്ടുപോയി ഇരുത്തുന്നതോടെ ചടങ്ങ് അവസാനിക്കുന്നു.
മുൻപ് പതിനൊന്നുദിവസം നടത്തി യിരുന്ന ചടങ്ങ് ഇന്ന് രണ്ടുദിവസമായി ചുരുങ്ങി.
പിറ്റേന്ന് കൊടിമരം നാട്ടൽ ചടങ്ങ് ആരംഭിക്കുന്നു.
ചെണ്ട, ഇലത്താളം തുടങ്ങിയ വാദ്യങ്ങളുടെ അകമ്പടി യോടെ കരനാഥന്മാർ കൊടിമരം നല്കുന്നതിന് തയ്യാറായിട്ടുള്ള കുടുംബത്തിൽച്ചെന്ന് കവുങ്ങ് പിഴുതെടുത്ത് ക്ഷേത്രത്തിലെത്തിക്കുന്നു.
കവുങ്ങുമായി ക്ഷേത്രപ്രദക്ഷിണം നടത്തിയശേഷം ക്ഷേത്രമുറ്റത്തുള്ള ആൽമരത്തിൽ കവുങ്ങ് ചാരിനിർത്തുന്നു.
തപ്പ് ചൂടാക്കി പതം വരുത്തി കൊട്ടുന്നതിനെ കാച്ചിക്കൊട്ടെന്നാണു പറയുന്നത്.
പച്ചത്തപ്പിനു ശേഷമുള്ള ദിവസങ്ങളിലാണ കാച്ചിക്കൊട്ട് നടക്കുക.
പടയണിയുടെ ചടങ്ങുകൾ
പണ്ടുകാലത്ത് ഇരുപത്തെട്ടുദിവസത്തോളം നീണ്ടു നിൽക്കുന്ന പടയണിച്ചടങ്ങുകൾ ഇന്നു എട്ടോ അതിൽ ചെറുതോ ആയ ദിവസങ്ങളിലേക്ക് ചുരുങ്ങി.